Gregorius episcopus, seruus seruorum Dei, venerabili fratri Johanni, episcopo Aboensi, salutem etc. Sincere deuocionis affectus, quem ad nos et Romanam geris ecclesiam, promeretur, ut tibi in hijs, que ad tue commoditatis augmentum cedere valeant, fauorabiliter annuamus. Cum itaque, sicut exhibita nobis pro parte tua peticio continebat, ciuitas Aboensis a ciuitate Vpsalense, eius metropolitica, per quatuor dietas nauigando, eciam cum vento prospero, tam per mare quam per aquas alias distare noscatur, tuque, qui es etatis septuaginta annorum vel circiter, multum debilis corpore existas sitque tibi propterea ualde difficile per tot aquarum spacia nauigare, nos, tuis supplicacionibus inclinatj, fraternitati tue, ut ad concilium prouinciale, cum super hoc ab archiepiscopo Vpsalense, qui est et pro tempore fuerit, mandatum receperis accedere personaliter, minime tenearis, neque ad id nunciis ualeas coartari, dummodo in huiusmodi concilio per procuratorem ydoneum compareas, tenore precentium de speciali gracia indulgemus, processus et sentencias quoscunque, quos contra huiusmodi concessionis nostre tenore contra te fieri aut promulgari contigerit, irritos decernentes. Nulli ergo etc. nostre concessionis et constitucionis infringere etc. Datum Rome apud sanctum Petrum vij jdus aprilis pontificatus nostri anno septimo.